Femten kampe og tyve point står der på bundlinjen for Superliga-oprykkerne fra Hobro. En præstation, der har tiltrukket sig hele fodbold-Danmarks opmærksomhed, men lige netop den store bevågenhed får træner Jonas Dal til at se frem til den forestående vinterpause. - Jeg glæder mig helt sikkert til vinterpausen. Vi har med slutningen på sidste sæson og den første tid her i Superligaen næsten haft et helt år med virak i klubben, og det har trukket store veksler på det mentale, siger Jonas Dal. Hobro har efter weekendens nederlag til Esbjerg blot to kampe tilbage på denne side af nytår. Her møder man først lokalrivalerne fra Randers, mens man slutter af med den meget vigtige udekamp i Slagelse mod FC Vestsjælland. - Inden kampen mod Esbjerg havde jeg været tilfreds med fire point i de tre sidste kampe, og her skal tre af de point helst komme i kampen med FC Vestsjælland. Vores målsætning er at gå efter de tre point i hver kamp, og det er en ret håndgribelig tilgang, siger Jonas Dal. De fleste af halvtidsprofferne i Hobro har civile jobs ved siden af fodbolden, og efter en næsten færdigspillet halvsæson har flere eksperter peget på, at Hobro har lignet et hold, der har trængt til vinterpausen, hvis de skal holde afstanden til nedrykningsstregen. - Vi er på ingen måde udbrændte. Det synes jeg også, at vi viser i kampene. Jeg vil ikke sætte et pointantal på, hvad jeg tror, der skal til for at overleve, men vi har flere point end nogle af de andre, så vi har bedre muligheder for overlevelse, end inden sæsonen begyndte, slutter Jonas Dal. Hobro møder på søndag Randers på hjemmebane.

Opsummering:
Superligaoprykkerne fra Hobro har to kampe tilbage af efterårssæsonen, og hos denne sæsons helt store overraskelse ser man frem til vinterpausen.